ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಸಿರಿಯ
ಸಿರಿಯ
	ಪಶ್ಚಿಮ ಏಷ್ಯದ ಮೆಡಿಟರೇನಿಯನ್ ಸಮುದ್ರದ ಪೂರ್ವದಂಚಿನಲ್ಲಿರುವ ಒಂದು ಅರಬ್ ಗಣರಾಜ್ಯ. ಪಶ್ಚಿಮದಲ್ಲಿ ಮೆಡಿಟರೇನಿಯನ್ ಸಮುದ್ರ, ಉತ್ತರದಲ್ಲಿ ತುರ್ಕಿ, ಪೂರ್ವದಲ್ಲಿ ಇರಾಕ್, ದಕ್ಷಿಣದಲ್ಲಿ ಜೋರ್ಡಾನ್, ಲೆಬನಾನ್ ಮತ್ತು ನೈಋತ್ಯದಲ್ಲಿ ಇಸ್ರೇಲ್ ಸುತ್ತುವರಿದಿವೆ. ಇದು ಉ.ಅ. 320—350 ಮತ್ತು ಪೂ.ರೇ. 350—420 ನಡುವೆ ಇದೆ. ವಿಸ್ತೀರ್ಣ 1,85,180 ಚ.ಕಿಮೀ. ಇದರಲ್ಲಿ 1,295 ಚ.ಕಿಮೀ. ಪ್ರದೇಶವನ್ನು ಇಸ್ರೇಲ್ ಆಕ್ರಮಿಸಿಕೊಂಡಿದೆ. ಸಿರಿಯ ಪೂರ್ವಪಶ್ಚಿಮವಾಗಿ 829 ಕಿಮೀ, ಉತ್ತರದಕ್ಷಿಣವಾಗಿ 748 ಕಿಮೀ ಇದ್ದು 151 ಕಿಮೀ ತೀರ ಪ್ರದೇಶ ಹೊಂದಿದೆ. ಜನಸಂಖ್ಯೆ 173,29000. ರಾಜಧಾನಿ ಡಮಾಸ್ಕಸ್. ಇತರ ದೊಡ್ಡ ನಗರಗಳು ಅಲೆಪ್ಪೊ, ಹಮ್ಸ್. ಭಾಷೆ ಅರಬ್ಬೀ, ಕರ್ದಿಷ್ ಮತ್ತು ಆರ್ಮೆನಿಯನ್.  ಸಾಕ್ಷರತೆ 79%.  ಇಸ್ಲಾಮ್ ಇಲ್ಲಿಯ ಧರ್ಮ.  ನಾಣ್ಯ ಸಿರಿಯನ್ ಪೌಂಡ್.

	ಮೇಲ್ಮೈಲಕ್ಷಣ : ಸು. 1,130 ಚ.ಕಿಮೀ ಪ್ರದೇಶ ಜಲಾನಯನ ಪ್ರದೇಶವಾಗಿದೆ. ಇದರಲ್ಲಿ ಒರಾಂಟಿಸ್ ಮತ್ತು ಯೂಫ್ರೆಟೀಸ್(ನೋಡಿ) ನದಿಗಳು ಸಿರಿಯದ ಮೂಲಕ ಹರಿಯುತ್ತವೆ. ಸಿರಿಯದ ಅರ್ಧ ಭಾಗ ಮರುಭೂಮಿ ಮತ್ತು ಪ್ರಸ್ಥಭೂಮಿ. ಕರಾವಳಿ ಕಿರಿದಾದ ತಗ್ಗುನೆಲ. ಪಶ್ಚಿಮ ಭಾಗದಲ್ಲಿ ಪರ್ವತಗಳಿವೆ. ಇವುಗಳಲ್ಲಿ ಹೆಚ್ಚು ಎತ್ತರವಾದ ಪರ್ವತ ಮೌಂಟ್ ಹರ್ಮನ್(2,814 ಮೀ). ಟಿಬೇರಿಯಾಸ್ ಸರೋವರ ಪ್ರದೇಶ ಅತ್ಯಂತ ತಗ್ಗಾಗಿದೆ(ಆಳ 200 ಮೀ).

	ವಾಯುಗುಣ : ಸಿರಿಯವನ್ನು ತೀರಪ್ರದೇಶ, ಪರ್ವತಪ್ರದೇಶ ಮತ್ತು ನದಿ ಕಣಿವೆ ಹಾಗೂ ಮೈದಾನ ಪ್ರದೇಶವೆಂದು ಮೂರು ಭಾಗಗಳಾಗಿ ವಿಂಗಡಿಸಲಾಗಿದೆ. ಸಿರಿಯದ ತೀರಪ್ರದೇಶಗಳಲ್ಲಿ ಮೆಡಿಟರೇನಿಯನ್ ವಾಯುಗುಣವಿದೆ. ಒಳನಾಡಿನಲ್ಲಿ ಉಪೋಷ್ಣವಲಯದ ವಾಯುಗುಣ. ಇಲ್ಲಿನ ಉಷ್ಣಾಂಶ ಮತ್ತು ಮಳೆಯ ಪ್ರಮಾಣದಲ್ಲಿ ಹೆಚ್ಚಿನ ವ್ಯತ್ಯಾಸಗಳಿವೆ. ನವೆಂಬರ್‍ನಿಂದ ಫೆಬ್ರವರಿ ಪೂರ್ತಿ ಮಳೆಗಾಲ. ಮಳೆಯ ಪ್ರಮಾಣ ಪ್ರದೇಶದಿಂದ ಪ್ರದೇಶಕ್ಕೆ ವ್ಯತ್ಯಾಸವಾಗುತ್ತದೆ. ತೀರ ಪ್ರದೇಶದಲ್ಲಿ ಅಧಿಕ ಮಳೆ ಕಂಡುಬಂದರೆ, ಒಳನಾಡಿನ ಮರುಭೂಮಿ ಪ್ರದೇಶದಲ್ಲಿ ಮಳೆ ಕಡಿಮೆ. ಉಷ್ಣಾಂಶ ಜುಲೈ ತಿಂಗಳಿನಲ್ಲಿ 270 ಸೆ. ಜನವರಿಯಲ್ಲಿ 90 ಸೆ.  ವರ್ಷದಲ್ಲಿ ಸು. 100 ಸೆಂಮೀ ಮಳೆಬೀಳುವುದು.

	ನದಿಗಳು : ಯೂಫ್ರೆಟೀಸ್ ಸಿರಿಯದ ಪ್ರಮುಖ ನದಿ.  ಇನ್ನೊಂದು ನದಿ ಒರಾಂಟಿಸ್. ಯೂಫ್ರೆಟೀಸ್ ಸಿರಿಯದ ವಾಯವ್ಯ ಭಾಗದಿಂದ ಆಗ್ನೇಯದ ಕಡೆಗೆ ಹರಿಯುವುದು.  ಇದರ ಉಪನದಿಗಳಾದ ಬಾಲಿಕ್ ಮತ್ತು ಖಾಬೂರ್‍ಗಳು ಸಿರಿಯದ ಉತ್ತರ ಮತ್ತು ಆಗ್ನೇಯ ಭಾಗಗಳಲ್ಲಿ ಯೂಫ್ರೆಟೀಸ್ ನದಿಯನ್ನು ಸೇರುತ್ತವೆ.  ಸಿರಿಯದ ಪಶ್ಚಿಮ ಭಾಗದಲ್ಲಿ ಲಿಟಾನಿ ಮತ್ತು ಒರಾಂಟಿಸ್ ನದಿಗಳು ಹರಿದು ಮೆಡಿಟರೇನಿಯನ್ ಸಮುದ್ರ ಸೇರುತ್ತವೆ. ಸಿರಿಯದ ಈ ನದಿಗಳ ಮೈದಾನಗಳಲ್ಲಿ ಫಲವತ್ತಾದ ಮೆಕ್ಕಲು ಮಣ್ಣಿದ್ದು ವ್ಯವಸಾಯಕ್ಕೆ ಹೆಚ್ಚು ಉಪಯುಕ್ತವಾಗಿವೆ. ಸಿರಿಯದ ಒಟ್ಟು ಭೂಪ್ರದೇಶದಲ್ಲಿ 1.2ರಷ್ಟು ಅರಣ್ಯ ಪ್ರದೇಶವಿದೆ.

	ಆರ್ಥಿಕತೆ : ಸಿರಿಯದ ಪ್ರಮುಖ ಸಂಪನ್ಮೂಲಗಳೆಂದರೆ ಪೆಟ್ರೋಲಿಯಂ, ನೈಸರ್ಗಿಕ ಅನಿಲ, ಜಲವಿದ್ಯುತ್, ಪಾಸ್ಫೇಟ್, ಸೀಸ, ಮ್ಯಾಂಗನೀಸ್ ಅದುರು, ಕಲ್ನಾರು, ಕಬ್ಬಿಣದ ಅದುರು, ಕಲ್ಲುಪ್ಪು, ಅಮೃತಶಿಲೆ, ಜಿಪ್ಸಮ್, ತಾಮ್ರ, ಆ್ಯಂಟಿಮನಿ ಮತ್ತು ನಿಕ್ಕಲ್. 2001ರಲ್ಲಿ 23.26 ಬಿಲಿಯನ್ ಕಿವ್ಯಾ ವಿದ್ಯುತ್ ಉತ್ಪಾದನೆಯಾಯಿತು. ಕಲ್ಲಿದ್ದಲಿನಿಂದ ಸೇ. 57.6, ಜಲವಿದ್ಯುತ್‍ನಿಂದ ಸೇ. 42.4 ರಷ್ಟು.

	ಕೃಷಿ : ಸಿರಿಯ ದೇಶದಲ್ಲಿ ಕೃಷಿಗೆ ಒಳಪಟ್ಟಿರುವ ಭೂ ಪ್ರದೇಶ ಸೇ. 25.96. ಸೇ. 69.96ರಷ್ಟು ಪ್ರದೇಶವನ್ನು ಇತರ ಉದ್ದೇಶಗಳಿಗಾಗಿ ಬಳಸಲಾಗುತ್ತಿದೆ. ನೀರಾವರಿಗೆ ಒಳಪಟ್ಟಿದ್ದ ಪ್ರದೇಶ ಸು. 12,130 ಚ.ಕಿಮೀ. ಇಲ್ಲಿನ ಪ್ರಮುಖ ಬೆಳೆ ಗೋದಿ, ಕಬ್ಬು, ಹತ್ತಿ, ಬಾರ್ಲಿ, ಆಲಿವ್, ಆಲೂಗೆಡ್ಡೆ, ಟೊಮೆಟೊ, ದ್ರಾಕ್ಷಿ, ಕಲ್ಲಂಗಡಿ ಮತ್ತು ಮೆಕ್ಕೆ ಜೋಳ.  ಕುರಿ, ಮೇಕೆ, ದನ, ಕತ್ತೆ ಮತ್ತು ಕೋಳಿ ಸಾಕಣೆ ವ್ಯಾಪಕವಾಗಿದೆ. 

	ಮೀನುಗಾರಿಕೆ : ಸಿರಿಯದ ಮೀನುಗಾರಿಕೆ ಎರಡು ವಲಯಗಳಲ್ಲಿ ನಡೆಯುತ್ತಿದೆ. ಒಳನಾಡಿನ ಸಿಹಿ ನೀರಿನ ಸರೋವರ ಹಾಗೂ ಮೆಡಿಟರೇನಿಯನ್ ಸಮುದ್ರ. ಸಿಹಿ ನೀರಿನ ಮೀನುಗಳ ಉತ್ಪನ್ನ 3.5 ಸಾವಿರ ಮೆಟ್ರಿಕ್ ಟನ್.  ಸಮುದ್ರ ಮೀನು ಉತ್ಪನ್ನ 2.6 ಮೆಟ್ರಿಕ್ ಟನ್.

	ಸಿರಿಯದ ಬಹು ಅಮೂಲ್ಯ ನೈಸರ್ಗಿಕ ಸಂಪತ್ತೆಂದರೆ ಅದರ ಫಲವತ್ತಾದ ಕೃಷಿಯೋಗ್ಯ ಭೂಮಿ ಹಾಗೂ  ಅಪಾರವಾಗಿ ಸಿಗುವ ಪೆಟ್ರೋಲ್ ಎಣ್ಣೆ, ಯೂಫ್ರೆಟೀಸ್ ನದಿಗೆ ಕಟ್ಟಿರುವ ತಬ್ಕ ಅಣೆಕಟ್ಟಿನ ಜಲದಿಂದ ಪಡೆಯುವ ವಿದ್ಯುತ್ ಹಾಗೂ ನೈಸರ್ಗಿಕ ಅನಿಲ.

	ಕೈಗಾರಿಕೆಗಳು : ಸಿರಿಯ ದೇಶದ ಕೈಗಾರಿಕೆಗಳು ಹೆಚ್ಚಾಗಿ ಸಾರ್ವಜನಿಕ ವಲಯದಲ್ಲಿ ಕೇಂದ್ರೀಕೃತವಾಗಿವೆ.  ಇಲ್ಲಿನ ಪ್ರಮುಖ ಕೈಗಾರಿಕೆಗಳೆಂದರೆ ಪೆಟ್ರೋಲಿಯಮ್, ಜವಳಿ, ಆಹಾರ ಸಂಸ್ಕರಣ, ಮದ್ಯ, ಸಕ್ಕರೆ, ಹೊಗೆಸೊಪ್ಪು, ಪಾಸ್ಫೇಟ್, ಕಬ್ಬಿಣ, ಕಲ್ನಾರು, ಸಸ್ಯಮೂಲ ಎಣ್ಣೆ, ವಿದ್ಯುತ್ ಉಪಕರಣಗಳು. ಡಮಾಸ್ಕಸ್, ಅಲೆಪ್ಪೊ, ಹಮ್ಸ್ ಮತ್ತು ಲಟಕಿಯ ಮುಖ್ಯ ಕೈಗಾರಿಕಾ ಕೇಂದ್ರನಗರಗಳು.

	ಅಂತಾರಾಷ್ಟ್ರೀಯ ವ್ಯಾಪಾರ : ಸಿರಿಯ 1991ರಲ್ಲಿ 10 ವರ್ಷಗಳ ತೆರಿಗೆ ರಹಿತ ವ್ಯಾಪಾರವನ್ನು ಜಾರಿಗೆ ತಂದುದರ ಪರಿಣಾಮವಾಗಿ ವಿದೇಶೀ ಬಂಡವಾಳಗಾರರು ಇಲ್ಲಿಯ ಉದ್ಯಮಗಳಲ್ಲಿ ತೊಡಗಿಸಿಕೊಂಡರು.

	ರಫ್ತು : ಕಚ್ಚಾತೈಲ, ಪೆಟ್ರೋಲಿಯಮ್ ಉತ್ಪನ್ನಗಳು, ಹಣ್ಣು ಮತ್ತು ತರಕಾರಿ, ಹತ್ತಿನೂಲು, ಬಟ್ಟೆ, ಮಾಂಸ ಮತ್ತು ಗೋದಿ ಇವು ಜರ್ಮನಿ, ಇಟಲಿ, ತುರ್ಕಿ, ಫ್ರಾನ್ಸ್, ಸಂಯುಕ್ತ ಅರಬ್ ಗಣರಾಜ್ಯಗಳಿಗೆ ರಫ್ತಾಗುತ್ತವೆ.

	ಆಮದು : ಯಂತ್ರಸಾಮಗ್ರಿ, ಸಾರಿಗೆ ಉಪಕರಣ, ವಿದ್ಯುತ್ ಉಪಕರಣ, ಆಹಾರ ವಸ್ತು, ಜಾನುವಾರು, ಲೋಹ ಮತ್ತು ಲೋಹದ ವಸ್ತುಗಳು, ರಾಸಾಯನಿಕ ಮತ್ತು ಅದರ ಉತ್ಪನ್ನಗಳು, ಪ್ಲಾಸ್ಟಿಕ್, ದಾರ, ಕಾಗದ ಇವುಗಳನ್ನು ಇಟಲಿ, ಜರ್ಮನಿ, ಚೀನ, ದಕ್ಷಿಣ ಕೊರಿಯ, ಫ್ರಾನ್ಸ್, ತುರ್ಕಿಗಳಿಂದ ತರಿಸಿಕೊಳ್ಳಲಾಗುತ್ತದೆ.

	ಸಾರಿಗೆ ಸಂಪರ್ಕ : ಸಿರಿಯದಲ್ಲಿ ಸು. 41,451 ಕಿಮೀ ಉದ್ದದ ರಸ್ತೆ, ಸು. 2,423 ಕಿಮೀ ಉದ್ದದ ರೈಲು ಮಾರ್ಗಗಳಿದ್ದು ಇವು ಈಗ ಇನ್ನಷ್ಟು ಅಭಿವೃದ್ಧಿಯಾಗಿವೆ. ಪ್ರಮುಖ ಅಂತಾರಾಷ್ಟ್ರೀಯ ವಿಮಾನ ನಿಲ್ದಾಣ ರಾಜಧಾನಿಯಾದ ಡಮಾಸ್ಕಸ್‍ನಲ್ಲಿದೆ. ಇತರ ಅಂತಾರಾಷ್ಟ್ರೀಯ ವಿಮಾನ ನಿಲ್ದಾಣಗಳೆಂದರೆ ಅಲೆಪ್ಪೊ, ಲಟಕಿಯ, ಡೈರ್ ಈಜ್-ಜೋರ್.  ಈ ವಿಮಾನ ಸಾರಿಗೆ ವ್ಯವಸ್ಥೆಯನ್ನು ರಾಜ್ಯಗಳ ಸ್ವಯಂ ಆಡಳಿತ ಸಂಸ್ಥೆಯಾದ ಸಿರಿಯನ್ ಅರಬ್ ಏರ್‍ಲೈನ್ಸ್ ಸಂಸ್ಥೆಗೆ ವಹಿಸಲಾಗಿದೆ.  
 
	ಗಾಜಿನ ಸಾಮಾನುಗಳಿಗೆ, ಕುಶಲಕಲೆಗಳಿಗೆ, ಕೆತ್ತನೆಯ ಲೋಹವಸ್ತುಗಳಿಗೆ, ಜರತಾರಿ ಬಟ್ಟೆಗಳಿಗೆ ಹಿಂದಿನಿಂದಲೂ ಸಿರಿಯ ಪ್ರಸಿದ್ಧ. ಪ್ಯಾಲಸ್ತೀನ್ ಮತ್ತು ಸಿರಿಯದಲ್ಲಿದ್ದ ಸೆಮಿಟಿಕ್ ಸಮುದಾಯ ಕ್ರಿ.ಪೂ. ಸು. 1500ರಲ್ಲೆ ಅಕ್ಷರಗಳನ್ನು ಬಳಕೆಗೆ ತಂದರೆಂದೂ ಕಟ್ಟಡ ಹಾಗೂ ಹಡಗು ನಿರ್ಮಾಣದ ಬಗ್ಗೆ ಸಾಕಷ್ಟು ಮುಂದುವರಿದವರಾಗಿದ್ದು ಕಬ್ಬಿಣದ ಅನೇಕ ಉಪಯೋಗಗಳನ್ನು ತೋರಿದ ಆದ್ಯರೆಂದೂ ಹೇಳಲಾಗಿದೆ. ಸಿರಿಯ ಅರಬರ ಮುಖ್ಯ  ಸಾಂಸ್ಕøತಿಕ ಕೊಡುಗೆಗಳಲ್ಲಿ ಸಾಹಿತ್ಯವೂ ಒಂದು. ಅದರಲ್ಲೂ ಸು. 900 ಮತ್ತು 1000ದಲ್ಲೆ ಇಲ್ಲಿ ಕೆಲವು ಪ್ರಸಿದ್ಧ ಕವಿಗಳು ಕೃತಿ ರಚಿಸಿದ್ದಾರೆ.

	ಇತಿಹಾಸ: ಸಿರಿಯ 1918ರವರೆಗೆ ಈಗಿನ ಜೋರ್ಡಾನ್, ಲೆಬನಾನ್ ಮತ್ತು ತುರ್ಕಿ ಇವುಗಳ ಪ್ರದೇಶಗಳನ್ನೂ ಸೇರಿಸಿಕೊಂಡು “ವಿಶಾಲ ಸಿರಿಯ” ದೇಶವಾಗಿತ್ತು. ಕ್ರಿ.ಪೂ. 3500ರಲ್ಲಿ ಸೆಮಿಟಿಕ್ ಜನಾಂಗದವರು ಇಲ್ಲಿ ನೆಲೆಸಿದ್ದು `ಎಬ್ಲ ಪಟ್ಟಣ ಕಟ್ಟಿ ರಾಜ್ಯ ಸ್ಥಾಪನೆ ಮಾಡಿದ್ದರು. ಕ್ರಿ.ಪೂ. ಸು. 2700-2200ರಲ್ಲಿ ಎಬ್ಲ ಮುಂದುವರಿದ ಸಂಸ್ಕøತಿಯುಳ್ಳ ಜನಾಂಗದವರ ಪ್ರಬಲ ಸಾಮ್ರಾಜ್ಯವಾಗಿತ್ತು. ಕ್ರಿ.ಪೂ. ಸು. 1700ರಲ್ಲಿ ಅಮೊರೈಟ್ಸ್ ಜನಾಂಗದವರು ಪೂರ್ವ ಸಿರಿಯ ಆಳತೊಡಗಿದರು. ಕ್ರಿ.ಪೂ. 1200ರಲ್ಲೆ ಡಮಾಸ್ಕಸ್ ಅಮೊರೈಟ್ಸ್‍ರ ಕೇಂದ್ರನಗರ ಸ್ಥಳವಾಗಿತ್ತು. ಇದೇ ಕಾಲದಲ್ಲಿ ಹೀಬ್ರೂ ಜನಾಂಗದವರು ಸಿರಿಯ ಪ್ರವೇಶಿಸಿ ಏಕದೇವತಾರಾಧನೆಯ ಸಂಸ್ಕøತಿಯನ್ನು ಹರಡಿದರು. ಕ್ರಿ.ಪೂ. 732ರಲ್ಲಿ ಅಸ್ಸೀರಿಯನ್ನರು ಸಿರಿಯವನ್ನು ಆಕ್ರಮಿಸಿಕೊಂಡರು. ಕ್ರಿ.ಪೂ. 612ರಲ್ಲಿ ಬ್ಯಾಬಿಲೋನಿಯನ್ನರು ತಮ್ಮ ಆಡಳಿತ ಸ್ಥಾಪಿಸಿದರು. ಕ್ರಿ.ಪೂ. 539ರಲ್ಲಿ ಪರ್ಷಿಯನ್ನರು ಈ ಭಾಗವನ್ನು ಗೆದ್ದುಕೊಂಡರು. ಕ್ರಿ.ಪೂ 331ರಲ್ಲಿ ಅಲೆಕ್ಸಾಂಡರ್ ಮತ್ತು ಅವನ ಸೇನಾಪತಿಗಳು ಈ ಪ್ರದೇಶವನ್ನು ವಶಪಡಿಸಿಕೊಂಡು ತಮ್ಮ ಸಂಸ್ಕøತಿಯನ್ನು ಹರಡಿದರು. ಮುಂದೆ ಕ್ರಿ.ಪೂ. 64ರಲ್ಲಿ ರೋಮನ್ನರು ಈ ಭಾಗವನ್ನು ಗೆದ್ದು ಸು. 700 ವರ್ಷ ಆಳಿದರು. ಸು. 300ರಲ್ಲಿ ಕ್ರಿಶ್ಚಿಯನ್ ಧರ್ಮ ಪ್ರಚಾರಕ್ಕೆ ಬಂದು ಸಿರಿಯ ದೇಶದ ಧರ್ಮವಾಯಿತು. ಅರೇಬಿಯ ಪರ್ಯಾಯ ದ್ವೀಪದಿಂದ ಮುಸ್ಲಿಮರು 636ರಲ್ಲಿ ಸಿರಿಯವನ್ನು ಆಕ್ರಮಿಸಿಕೊಂಡು ಅಲ್ಲಿದ್ದ ಬಿeóÁಂಟಿಯನ್‍ರನ್ನು ಹೊರದೂಡಿದರು. ಅಲ್ಲಿ ಅರಬ್ಬಿಭಾಷೆ ಮತ್ತು ಮುಸ್ಲಿಮ್ ಧರ್ಮ ಎಲ್ಲವನ್ನೂ ಆಕ್ರಮಿಸಿಕೊಂಡಿತು. ಈಗಿನ ಸಿರಿಯದಲ್ಲಿ ಸುನ್ನಿ ಸೇ. 90 ರಷ್ಟು ಮಂದಿ ಇದ್ದು ಉಳಿದಂತೆ ವಿವಿಧ ಸಮೂಹದವರಿದ್ದಾರೆ. ಕ್ರಿಶ್ಚಿಯನ್ ಧರ್ಮಯುದ್ಧ (ಕ್ರೊಸೇಡ್ಸ್) ಕಾಲದಲ್ಲಿ ಸಿರಿಯವನ್ನು ಮತ್ತೆ ಗೆದ್ದು ಪ್ಯಾಲಸ್ತೀನನ್ನು ವಶಪಡಿಸಿಕೊಳ್ಳಲು ಪ್ರಯತ್ನ ನಡೆಸಿದರು. 1260 ರಿಂದ 1516ರವರೆಗೆ ಈಜಿಪ್ಟಿನ ಮಾಮೆಲ್ಯೂಕ್ ವಂಶಸ್ಥರು ಆಳಿದರು. 1516ರಲ್ಲಿ ಆಟೋಮನ್ ಟರ್ಕ್ ಸಮೂಹದವರು ಸಿರಿಯವನ್ನು ವಶಪಡಿಸಿಕೊಂಡರು. ಸಿರಿಯ 12ನೆಯ ಶತಮಾನದವರೆಗೆ ತುರ್ಕಿಗೆ ಅಧೀನವಾಗಿತ್ತು. 16ನೆಯ ಶತಮಾನದಿಂದ ಒಂದನೆಯ ಮಹಾಯುದ್ಧದವರೆಗೆ ಆಟೋಮನ್ ಸಾಮ್ರಾಜ್ಯಕ್ಕೆ ಸೇರಿತ್ತು. ಅನಂತರ ಫ್ರಾನ್ಸಿಗೆ ಸೇರಿದ್ದು, 1941ರಲ್ಲಿ ಸ್ವತಂತ್ರವಾಯಿತು. 1946ರಲ್ಲಿ ಇದು ಸಾರ್ವಭೌಮ ಗಣರಾಜ್ಯವಾಯಿತು. 1958ರಲ್ಲಿ ಈಜಿಪ್ಟಿನೊಂದಿಗೆ ಸೇರಿ ಸಂಯುಕ್ತ ಅರಬ್ ಗಣರಾಜ್ಯದ ಅಂಗವಾಯಿತು. 1961ರಲ್ಲಿ ಅದರಿಂದ ಹೊರಬಂತು. ಅರಬ್-ಇಸ್ರೇಲಿ ಘರ್ಷಣೆಗಳಲ್ಲಿ ಸಿರಿಯ ಕೂಡ ಸೇರಿದೆ. ಇಸ್ರೇಲಿನೊಂದಿಗಿನ ಸಂಧಾನ ಇನ್ನೂ ಫಲಿಸಿಲ್ಲ.			
(ಟಿ.ಬಿ.ಡಿ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ